Flemming Hansen (KF), 2002-04-16:
Jeg vil gerne takke ordførerne for den meget positive modtagelse, Folketinget har givet dette lovforslag.
Det er jo et meget bredt flertal, omkring 90 pct. af Folketinget.
Det takker jeg for.
Med lovforslaget virkeliggøres en tanke, som gennem en årrække har været med i overvejelserne om virksomhedsformen
for postvæsenet
Jeg er glad for, at der fortsat er
bred politisk enighed på postområdet, og det er et vigtigt skridt for fremtiden, vi tager her i dag.
Vedrørende spørgsmålet fra Socialdemokratiet om salget af aktier vil jeg gerne bekræfte, at regeringen også anser Post Danmark-stof som forligsstof, og at parterne bag forliget vil blive inddraget i tilfælde af, at der måtte opstå en situation om aktiesalg, der ikke er en del af en alliancedannelse.
Jeg finder anledning til at understrege, at lovforslaget ikke i sig selv har konsekvenser for den postbetjening, som vi kender i dag.
Hermed har jeg også svaret hr. Keld Albrechtsen på flere af hans spørgsmål.
Det nye selskab overtager således de rettigheder og de pligter, som påhviler Post Danmark, og vi er overbeviste om, at man i Folketinget får et godt udvalgsarbejde omkring dette her.
Jeg vil godt kommentere de fleste af de enkelte indlæg.
Jeg synes, hr. Erik Larsen sagde det fantastisk rigtigt og meget flot og meget præcist: Dette at omdanne postvæsenet, som det hedder, til Post Danmark, gør, at vi matcher markedets konkurrencevilkår.
Det er jo fuldstændig det, det handler om.
Vi forbereder os på fremtiden i stedet for at blive ved at koncentrere os om fortiden, hvad SF og Enhedslisten jo er mestre i.
Over for hr. Poul Andersen har jeg bekræftet dette om forligsstoffet.
Til hr. Poul Fischer skal jeg sige, at det absolut er hensigten, at det landsdækkende net, vi har af posthuse og postbutikker, skal opretholdes.
Til hr. Morten Homann må jeg sige, at ja, jeg var temmelig begejstret, da vi diskuterede fjernbusserne forleden dag, og jeg tænkte: Gud - åh undskyld, det må man ikke sige - jeg tænkte: Ih, du store, der er kommet nyt liv ind i SF.
Der er sket noget i SF.
De begynder at tænke på fremtiden i stedet for på fortiden.
Det var jeg meget opmuntret af.
Jeg skal bare sige til hr. Homann, at fremtiden er meget mere spændende at diskutere, for den kan vi gøre noget ved. Vi kan ikke gøre noget ved fortiden.
Men det er et råd fra en lidt mere voksen mand end hr. Morten Homann selv.
Og det er nøjagtig, nøjagtig, som hr. Martin Lidegaard siger, meningen med det. Hr. Keld Albrechtsen er inde på spørgsmålet om justeringer.
Jeg vil gerne sige til hr. Keld Albrechtsen, at når man læser op fra en tekst, skal man læse rigtigt. På side 13 står der »eventuelle justeringer«.
Jeg har altså ikke sagt, der bliver justeringer, men jeg har heller ikke sagt, at verden bliver ved at se ud, som den var.
Vi tager højde for eventuelle justeringer med dette forslag.
For Post Danmark skal også leve i fremtiden.
Det er jo derfor, vi fremsætter lovforslaget, det er derfor, vi ønsker at omdanne det til et aktieselskab.
De kan ikke leve på fortidens gerninger.
Og det synes jeg, de skal være meget stolte af, og det skal vi også i Folketinget.
De har klart indset, at det er den rigtige vej frem.